# Animals (album)

### Z Wikipédie

Animals
štúdiový album - Pink Floyd
Dátum vydania | 23. január 1977
Miesto nahratia | Britannia Row Studios (Londýn)
Žáner/Žánre | progresívny rock
Dĺžka | 41:39
Vydavateľstvo | Columbia Records
Producent | Pink Floyd
Odborné recenzie

- All Music Guide link

Pink Floyd - Chronológia
Wish You Were Here (1975) | Animals (1977) | The Wall (1979)

Animals je konceptuálny štúdiový album britskej progresívno rockovej skupiny Pink Floyd. Zároveň je dvanástym albumom v diskografii skupiny.

Vydaný bol 23. januára 1977 v Spojenom Kráľovstve a 2. februára 1977 v USA. Aj keď bol album relatívne úspešný v USA, kde dosiahol tretiu priečku v rebríčku Billboard, označovaný je zo strany hudobnej kritiky ako aj po komerčnej stránke za určité sklamanie aj vzhľadom na úroveň prechádzajúcich albumov skupiny: Dark Side of the Moon a Wish You Were Here. V amerických rebríčkoch sa album udržal iba šesť mesiacov.

Do dnešného dňa sa album celkom solídne predáva, podľa RIAA je štvornásobne platinový.

## [úprava] Autori

Animals bol prvým albumom skupiny Pink Floyd, ktorý je po autorskej stránke v plnej miere dielom basgitaristu, speváka a básnika Rogera Watersa. Spevák a gitarista David Gilmour sa autorsky podieľal iba na skladbe Dogs. Sú tu piesne, ktoré vznikali ešte pred nahrávaním Wish You Were Here. Skladba Dogs sa pôvodne nazývala You Gotta Be Crazy a prvá časť skladby Sheep bola zas hrávaná na koncertoch skupiny pod názvom Raving and Drolling. Pravdepodobne aj vylúčenie týchto dvoch songov z nahrávania Wish You Were Here bolo podnetom naštrbenia vzťahov medzi Gilmourom a Watersom. V období nahrávania dochádzalo k prvým náznakom vznikajúceho napätia medzi členmi skupiny. Animals bol prvým albumom, kde neboli diela klávesistu skupiny Ricka Wrighta.

## [úprava] Koncepcia a skladby albumu

Svojou koncepciou album silne pripomína Zvieraciu farmu z knihy Georga Orwella. Každá z troch hlavných skladieb odráža vieru v triedny systém, ktorý je v kapitalistickej spoločnosti. Sú o troch druhoch, skupinách zvierat, ktoré majú ľudské vlastnosti podobne ako v spomínanej knihe:

- Psy (Dogs): o bezohľadných megalomanských biznismenoch (tzv hornej, strednej vrstve), ktorí pri svojom konci stiahnu na dno aj ostatných okolo seba.
- Prasce (Pigs): o politikoch a mienkotvorných vrstvách, vlastníkoch obrovských korporácií (najvyšších vrstiev) čiastočne reprezentovaných Mary Whitehouse, ktorá sa v čase tvorby albumu veľmi snažila vzhľadom na silný politický podtext tvorby cenzurovať produkciu vydavateľstva Pink Floyd Music.
- Ovce (Sheep): o všetkých ostatných, ktorí nespadajú do hore vymenovaných kategórií. Pracujúcej triede, ktorá rešpektuje politikov a manažment slepo a bez vlastných myšlienok.

Tieto tri skladby sú ohraničené dvoma časťami Rogerových pesničiek, ktoré venoval svojej vtedajšej manželke Caroline: Pigs on the Wing Part I. a Pigs on the Wing Part II.. Obidva tieto party sú v kontraste s nenávistne ladenými skladbami v strede albumu, akoby chceli naznačiť myšlienku, že ich téma a spojitosť dokáže pomôcť prekonať naznačené rozdiely.

## [úprava] Obal albumu

Obal navrhol Storm Thorgenson. Obrovské prasa naplnené héliom bolo skutočne vypustené a odfotografované nad Battersea Power Station dokonca trikrát. Prvý deň mali pre každý prípad k dispozícii ostreľovača. Thorgenson ostreľovača považoval iba za akúsi poistku a na druhý deň fotografovania (3. decembra, 1976) ho neprizval. Ako na potvoru v tento deň nevydržali kotviace laná, ktoré prasa pridržiavali. Nakoľko nebol po ruke nikto ozbrojený, kto by ho mohol skoliť, prasa sa pustilo slobodne letieť do modrého neba. Týmto došlo k ohrozeniu letových zón k letisku Heathrow, ktoré muselo pozastaviť prevádzku. Bola prizvaná policajná helikoptéra, ktorá sa bez úspechu vrátila, nakoľko prasa nabralo výšku 1524 metrov, čo bolo vtedy nad jej možnosti. Piloti približujúcich sa lietadiel dostali výstrahu, že sa v ich letovej dráhe môže vyskytnúť obrovské ružové prasa. Neskôr ho zaregistrovali vojenské radary v blízkosti Chathamu v Kentskom grófstve vo výške 5500 metrov ako letí ďalej na východ smerom na Nemecko. Prasa, bez väčšieho poškodenia, nakoniec skončilo v poli. Po oprave ho vypustili do vzduchu tretí raz.

S výslednými fotografiami neboli autori spokojní. Príliš pekná modrá obloha z tretieho dňa nebola vhodná tak sa nakoniec rozhodli pre koláž fotografií elektrárne so zamračenou oblohou z prvého dňa a prasaťa z tretieho dňa.

## [úprava] Publikovanie albumu

Originálne vydanie albumu vydavateľstvom Columbia Records v USA a Harvest Records v Spojenom kráľovstve bolo neskôr digitálne remastrované na CD v roku 1994 firmou EMI v UK, roku 1997 bola vydaná zvukovo vylepšená digitálne remastrovaná verzia firmou Columbia Records v USA, Kanade, Austrálii, Južnej Amerike a Japonsku. Vynovené vydanie bolo vydané v apríli roku 2000 firmou Capitol Reacords. Firma EMI vydala v Kanade, Austrálii, Južnej Amerike a Japonsku vynovené vydanie z roku 1997 s ilustračnými obrázkami z jej európskej edície.

## [úprava] Zoznam skladieb

1. Pigs On The Wing (part 1) (Waters) - 1:25
   - Spev: Waters
2. Dogs (Gilmour, Waters) - 17:04
   - Spev: Gilmour a Waters
3. Pigs (Three Different Ones) (Waters) - 11:22
   - Spev: Waters
4. Sheep (Waters) - 10:24
   - Spev: Waters
5. Pigs On The Wing (part 2) (Waters) - 1:25
   - Spev: Waters

## [úprava] Výroba

### [úprava] Pink Floyd

- Roger Waters - spev, basová gitara, akustická gitara, rytmická gitara, vocoder, páskové efekty,
- David Gilmour - gitary, basová gitara, spev, talkbox, syntetizátor
- Richard Wright - Hammond organ, klavír Fender Rhodes,klavír Yamaha, ARP synthesizer, vokály
- Nick Mason - bicie, perkusie, páskové efekty

### [úprava] Spolupráca

- Snowy White - sólová gitara v skladbe "Pigs On The Wing"
- Brian Humphries - technik
- Storm Thorgerson - dizajn
- Aubrey Powell - dizajn
- James Guthrie - remastering
- Doug Sax - remastering

## [úprava] Externé odkazy

Pink Floyd
Syd Barrett | David Gilmour | Nick Mason | Roger Waters | Richard Wright
Diskografia
Štúdiové albumy: The Piper at the Gates of Dawn | A Saucerful of Secrets | Ummagumma | Atom Heart Mother | Meddle | Dark Side of the Moon | Wish You Were Here | Animals | The Wall | The Final Cut | A Momentary Lapse of Reason | The Division Bell
Soundtracky: Tonite Let's All Make Love in London | More | Zabriskie Point | Obscured by Clouds
Živé albumy: Ummagumma | Delicate Sound of Thunder | P*U*L*S*E | Is There Anybody Out There? (The Wall Live 1980–81)
Kompilácie: Relics | A Nice Pair | Masters of Rock | A Collection of Great Dance Songs | Works Shine On (The Early Singles) | Echoes: The Best of Pink Floyd
Video a DVD
Live at Pompeii | The Wall | Delicate Sound of Thunder | La Carrera Panamericana | London '66-'67 | P*U*L*S*E

Zdroj: "http://sk.wikipedia.org../../../a/n/i/Animals_%28album%29.html"

Kategórie: Pink Floyd | Hudba z 1977

##### Views

- Stránka
- Diskusia
- Aktuálna verzia

##### Hľadaj

##### Iné jazyky

- Česky
- Dansk
- Deutsch
- English
- Español
- Suomi
- Français
- עברית
- Magyar
- Italiano
- 日本語
- ‪Norsk (bokmål)‬
- Polski
- Português
- Русский
- Slovenščina
- Svenska